בלמ"ס

אל: בריסל – המשלחת לארגונים האירופאים ולנאט"ו – שגריר, ציר

מאת: רפי שוץ

הנדון: ביקור מחזור מו' של המכללה לביטחון לאומי - 3-5 במרץ

רוני וואליד יקרים,

1. מבקש ראשית להודות לכם על התגייסותכם וסיועכם המסור לארגון תכנית הביקור. אנא העבירו את תודתי גם לכל האחרים בנציגות שהיו מעורבים בכך. תודה גם על הדיווח המסכם שהעברתם למטה.
2. להלן התייחסות קצרה לכל אחד משלושת ימי הביקור, המבוססת בין השאר על משוב שקיבלנו מהמשתתפים, אבל משקפת גם את ראיית סגל המב"ל ובכללם עבדכם הנאמן:
3. ה-3.3, יום ההגעה:

* ההגעה המפוצלת בשתי טיסות נפרדות פגעה בקבוצה שהגיעה מאוחר יותר ממנה נמנע סיור האוריינטציה התיירותי בעיר. יש לשאוף להגעת כולם בטיסת הבוקר. זו כמובן אחריות המב"ל.
* הסיור הנ"ל היה טוב מאוד.
* ההחלטה לא להעמיס תכנים ביום הראשון, למעט המפגש עם השגרירה לבלגיה/לוכסמבורג היתה נכונה.
* בחירת המלון היתה טובה מאוד והיוותה חלק ממכלול לוגיסטי שהיה ללא פגם.

1. ה-4.3, יום נאט"ו: תכנית היום היתה מצויינת וראויה לכל שבח. הדוברים היו לא רק בדרג בכיר אלא גם רהוטים ומעניינים. ההסתייגות המינורית היחידה היתה מהמפגש עם השגריר פטריק טורנר שהרצאתו סבלה ממידה מסויימת של מונוטוניות.
2. ה-5.3 יום הא"א:

- המפגשים במרכז הכנסים היו טובים.

- הביקור בבניין הפא"ר לא היה טוב. המפגש עם החפא"ר ון אורדן היה מעניין כשלעצמו אלא שחסר מאוד לפחות מפגש נוסף (או אפילו חלופי, שכן ון אורדן התמקד בברקסיט, נושא אליו נחשפה הקבוצה בביקור ההמשך בלונדון) עם חפא"ר שאיננו בריטי ואיננו יורו-סקפטי כדי שהמבקרים יקבלו גם את הפרספקטיבה התומכת בא"א ובחזון שביסודו. המדריכה הליטאית שליוותה את הסיור בבניין אחרי הפגישה עם ון אורדן ניסתה לאזן את התמונה אבל היא לא היוותה משקל נגד הולם. הצגת הדברים שלה גם היתה ארוכה מדי.

- הערה נוספת לגבי חלק זה היא אי החשיפה של הקבוצה לחפא"ר בעל גישה ביקורתית כלפי ישראל.

הלקחים לשיפור מחלק זה של הביקור ליישום בעתיד הם לפיכך כדלקמן:

* הוספת מפגש עם חפא"ר אירופאיסט, רצוי שלא ממדינות מרכז ומזרח אירופה.
* הוספת מפגש עם חפא"ר בעל גישה ביקורתית לישראל.
* במידה והסיור בבניין הפא"ר הוא "חבילה" הכוללת הדרכה כשאין לנו אפשרות להשפיע על זהות המדריך ואורך הסיור יש לשקול לבטל חלק זה, גם אם המשמעות (המצערת) היא אובדן הזדמנות הצילום למשתתפים באולם המליאה.

1. מבקש לסיום, בצד חזרה על הבעת התודה, לציין כי כללית זה היה סיור טוב ומוצלח. המשתתפים ציינו כי הופתעו ממגוון הנושאים והאתגרים העומדים על סדר היום בין ישראל לא"א. תובנה מרכזית אחרת שלהם היתה עד כמה לא קיימת בארגונים שלהם (רובם כזכור באים ממערכת הבטחון) החשיבה המולטילטרלית – ביסוס הבטחון הלאומי על קואליציות, היות המדינה חלק ממסגרות רחבות יותר וכו'. נראה לי שהטמעת תובנה זו כשלעצמה כבר הצדיקה את הביקור.

בברכה

רפי שוץ

28 במרץ 2019

העתקים:

סמנכ"ל אירופה – רודיקה רדיאן גורדון

מנהל מא"א – אריאל שפרנסקי